Twee dood, 29 beseer in N12-botsingFoto: ER24 Twee mense is dood en 29 ander beseer nadat ŉ bus, ŉ vragmotor en ŉ motor Sondagaand op die N12 buite Fochville gebots het. Russel Meiring, woordvoerder van ER24, het gesê paramedici het net ná 19:00 by die toneel aangekom. “Die vragmotor en motor was in die linkerbaan van die snelweg, terwyl die bus van die pad af geswenk het. Talle mense het oor die toneel verspreid gelê en ander het op die toneel rondgeloop,” het Meiring gesê. By nadere ondersoek het paramedici ŉ man en vrou gevind waar hulle buite die motor gelê het. “Albei pasiënte het veelvuldige beserings opgedoen en geen tekens van lewe getoon nie. Paramedici het alles in hul vermoë gedoen om die twee mense by te bring, maar dit was tevergeefs. Hulle is op die toneel dood verklaar.” Volgens Meiring het 29 ander mense beserings opgedoen wat gewissel het van gering tot kritiek. Een van die kritiek beseerdes moes deur ŉ helikopter na ŉ nabygeleë hospitaal geneem word. Die ander pasiënte is met ambulanse na verskillende hospitale gehaas. Die oorsaak van die ongeluk word ondersoek.